Σχεδίαση, ανάπτυξη, εφαρμογή και αξιολόγηση ενός 3d εικονικού περιβάλλοντος συνεργατικής μάθησης για τη διδασκαλία των μαθηματικών στην πρωτοβάθμια εκπαίδευση
Authors: Μπούτα Χαρίκλεια 
Published: September 2021

Η έρευνα εστιάζει στη δημιουργία ενός online και 3D περιβάλλοντος, του CoSy_World, και στη δημιουργία κατάλληλων παιδαγωγικών συνθηκών σε αυτόν, ώστε να αποτελεί μια καλά δομημένη εκπαιδευτική εμπειρία συνεργατικής μάθησης για το μάθημα των Μαθηματικών στην ΠρωτοβάθμιαΕκπαίδευση. Συγκεκριμένα, μελετά την εμπλοκή των μαθητών στη διαδικασία της συνεργατικής μάθησης μέσα από τις τρεις διαστάσεις της: α) τη συμπεριφορική εμπλοκή β) τη συναισθηματική εμπλοκή και γ) τη γνωστική εμπλοκή.Πραγματοποιήθηκαν δύο Πειραματικές Διδακτικές Εφαρμογές σε μαθητές της Ε' τάξης Δημοτικού Σχολείου (Πρώτη Πειραματική Διδακτική Εφαρμογή) και της Στ’ τάξης (Δεύτερη Πειραματική Διδακτική Εφαρμογή) Δημοτικού Σχολείου της Κηφισιάς. Εφαρμόστηκε διαδοχική διερευνητική μικτή μέθοδος αξιολόγησης, μέσω της οποίας αρχικά έγινε συλλογή ποιοτικών δεδομένων από τα οποία προσδιορίστηκαν ποιοτικά και ποσοτικά κριτήρια αλλά και δείκτες, ώστε να αποτιμηθούν τα αποτελέσματα. Η συλλογή δεδομένων έγινε μέσω ποικίλων πηγών όπως τα chat μηνύματα από τα log files του λογισμικού, τις βιντεοσκοπημένες εγγραφές των online συναντήσεων των avatars στονCoSy_World αλλά και από ερωτηματολόγια που δόθηκαν. Η ποιοτική ανάλυση έγινε στη βάση ποικίλων μεθόδων, ενώ για τη στατιστική ανάλυση χρησιμοποιήθηκαν μη παραμετρικά κριτήρια. Από την Πρώτη Διδακτική Εφαρμογή καταδείχθηκε η σημαντικότητα και συμβολή του προτεινόμενου CSCL σεναρίου αλλά και του 3D CoSy_World στην ενίσχυση της εμπλοκής των μαθητών στη διαδικασία της συνεργατικής μάθησης στο μάθημα των Μαθηματικών. Η Δεύτερη Πειραματική Εφαρμογή διεξήχθη προκειμένου από τη μια να επιβεβαιωθεί η αξιοπιστία και η αποτελεσματικότητατου προτεινόμενου 3D CoSy_World και του CSCL μακρο-σεναρίου σχετικά με την ενίσχυση της εμπλοκής των μαθητών στη διαδικασία της συνεργατικής μάθησης αλλά και από την άλλη προκειμένου να μελετηθεί βαθύτερα η διάσταση της γνωστικής εμπλοκής των μαθητών στη διαδικασία της συνεργατικής μάθησης.Οι δύο Πειραματικές Διδακτικές Εφαρμογές αλλά και η σύγκριση των αποτελεσμάτων τους οδήγησαν σε χρήσιμα συμπεράσματα για την αξιοποίηση του 3D CoSy_World μέσα από κατάλληλες παιδαγωγικές συνθήκες στην καθημερινή διδακτική πρακτική. Επίσης, οδήγησαν στη διατύπωση συμπερασμάτων χρήσιμων για την ερευνητική κοινότητα που εστιάζει στη μελέτη αντίστοιχων περιοχών αφού:α) Προτείνει τη δημιουργία συγκεκριμένων παιδαγωγικών συνθηκών σε ένα 3D εικονικό περιβάλλον μάθησης, εστιάζοντας στην ανάγκη για καλό διδακτικό σχεδιασμό στα 3D περιβάλλοντα αξιοποιώντας καλά δομημένες δραστηριότητες.β) Παρέχει μια καινοτόμα ερευνητική προσέγγιση η οποία συνδυάζει την εφαρμογή ενός μακρο-σεναρίου με ένα 3D εικονικό κόσμο, συνδυάζοντας ταυτόχρονα τα χαρακτηριστικά των 3D εικονικών περιβαλλόντων μάθησης με τα πλεονεκτήματα της συνεργατικής μάθησης αλλά και με βασικά χαρακτηριστικά της Μαθηματικής Εκπαίδευσης.γ) Επιχειρεί τη δημιουργία του online 3D CoSy_World και την αξιοποίησή του στη διδασκαλία των Μαθηματικών στην Πρωτοβάθμια Εκπαίδευση. Επίσης, συστήνει καλές πρακτικές που αφορούν στον εκπαιδευτικό σχεδιασμό των 3D περιβαλλόντων και παρέχει εμπειρικά δεδομένα που συνδέονται με την εμπλοκή των μαθητών στη συνεργατική μάθηση στο Μάθημα των Μαθηματικών στην Πρωτοβάθμια Εκπαίδευση.